1«Ebigambo ebyo nabibagambira byona mutalija mukanaga kwesiga kwanyu. 2Balibabinga omu sinagogi; mazima esaa elija orwo buli muntu alibaita alilenga ati nakolera Ruhanga. 3Ebi balibikozibwa okutamanya Tata, nangu nanye. 4Kyonkai nabagambira ebigambo ebi, orwo esaa eligoba mwijuke okwo nabibagambira. 5Kyonkai mbwenu ningaruka ow'ayantumire; mara kandi taliho alikumbaza ati, ‹Nogya nkahai?› 6Nawe orwo nabagambira ntyo emitima yanyu yaijurwa obujune. 7Kyonkasi kambagambire amazima: Kirungi aha bwanyu ngende, aha rw'okuba kantagenzire Omujuni tabaijemu. Kandigenda ndimubatwekera. 8Orwo alija, alishoborora ensi aha obufu, obugorogoki n'eiramu. 9Bamanye obufu kiki kuba tibalikunyikiliza; 10obugorogoki, enshonga ningaruka ahali Tata; 11eiramu, enshonga omutwazi w'ensi egi yaramwirwe. 12«Eby'okubagambira nkyaina bingi, kyonkai ahali mbwenu aha timwakubyemera. 13Orwo Mwoyo w'amazima alija, n'iwe aliboleka amazima gona, kuba talyetuma, aligamba eby'alikuhulira, ashube abagambire byona ebilikuragirwa kwija. 14Arampaga ekitinwa, kuba alikwata ebili byange abibagambiire. 15Byona ebyo Tata ainabyo byange; nikyo nagambira nti arakwata ebili byange abibagambiire. 16«Omu kaanya kake muraba mutakimbona rundi; mushube mumbone omu kaanya kake.» 17Abegesibwabe abandi babazangana bati, «Kiki eki eky'alikutugambira ati, ‹Omu kaanya kake timumbone, mushube mumbone omu kaanya kake?› » 18Bagamba bati, «K'alikugamba ati, ‹Akaanya kake,› nagendeleraki?» 19Yesu amanya okwo balikugonza kumubaza; aho abagambira ati, «Nimubazangana aha kyo nabagambira nti, ‹Omu kaanya kake timumbone, mushube mumbone omu kaanya kake?› 20Nimbagambira amazima, nimwija kuchura mukalira, kyonkai ensi neija kweshanda. Nimwija kujunara, nawe obujune bwanyu bulirugwamu ebyera. 21Omukazi k'aba narumwa kwija kuzara, agira obushasi, ahakuba esaa ya wenene yagoba. Kyonkai k'aba yazaire omwana, obushasi aba atakibwijuka aha rw'ebyera by'omwana kuzarwa omu nsi. 22Kutyo nainywe mwina obujune mbwenu aha, kyonkai ndishuba mbabone n'emitima yanyu eshemelerwe, kandi ebyera byanyu taliho alibibaaka. 23Kir'ekyo timulimbaza kantu. Nimbagambira amazima, kamuligira ekyo mwashaba Tata alikibatunga omw'ibara lyange. 24Kugoba mwaha timukashabire kantu mw'ibara lyange. Mushabe, mulihabwa; ebyera byanyu bigobelere. 25«Ebi nabibagambira omu nfumo. Esaa neija kugoba orwo ndaba ntakibagambira rundi mu nfumo, shana ebya Tata ndibibagambira akaature. 26Kir'ekyo mulishaba omw'ibara lyange; tindikugira nti ninyija kubashabira ahali Tata. 27Tata wenene nabagonza, enshonga inywe mungondize, mwamara mwanyikiliza okwo narugire ahali Tata. 28Nkaruga ahali Tata naija omu nsi; mbwenu ensi ninshuba ningirugamu ningya ahali Tata.» 29Abegesibwabe bagamba bati, «Lero mbwenu wagamba akaature, ti mu nfumo! 30Twamanya okwo olikumanya byona, tolikwetaaga muntu kugira kyo yakubaza. Aha twaikiliza okwo warugire ahali Ruhanga.» 31Yesu abashubamu ati, «Mwalemwa mwanyikiliza? 32Esaa neija kugoba, nangu yagobire, orwo murahwera omw'ishwa, buli muntu akairukira omwabo, inye mukansigaho nyenkai. Nawe tindi nyenkai; Tata ali hamoi nanye. 33Ebi nabibagambira kamugira emilembe omuli inye. Omu nsi mwinaimu ebiyengo; kyonkai mushanduke! Ensi nagisingire.»
Copyright
Learn More
lug_Latn zho_Hant eng_Latn